
Latvijas Republikas Saeimas Juridiskajai komisijai
juridiska.komisija@saeima.lv
Zināšanai: Tieslietu ministrijai 
pasts@tm.gov.lv
Par likumprojektu “Grozījumi Krimināllikumā” (1325/Lp14) un tajā iekļauto problemātisko 115.2 pantu
Kopsavilkums
Mēs, Vides konsultatīvā padomes (VKP) sastāvā esošās vides organizācijas, lūdzam Saeimas deputātus neatbalstīt likumprojekta “Grozījumi Krimināllikumā” (1325/Lp14) (turpmāk – likumprojekts) 115.2 pantu pašreizējā redakcijā, kas pieņemts 20.08.2026 Saeimas sēdē, 2. lasījumā.[footnoteRef:1]  Pašreizējā redakcija paredzētu atbrīvot personu no kriminālatbildības par īpaši aizsargājamu dabas vērtību iznīcināšanu gadījumos, kad kaitējums radīts, veicot normatīvajos aktos atļautu saimniecisko darbību. Mūsu ieskatā šāda jauna vispārēja nosacījuma ieviešana neatbilst Krimināllikuma būtībai, ES vides tiesību prasībām un var būtiski vājināt īpaši aizsargājamo sugu un biotopu aizsardzību. Ierosinātā panta nepieciešamība ir būtiski pārspīlēta, tā nav pierādīta ar faktiem vai līdzšinējo kriminālatbildības piemērošanas praksi, un ierosinātais pants pēc būtības nerisina eksistējošu, reālu problēmu. Kriminālatbildības piemērošana par videi nodarīto kaitējumu Latvijā nenotiek automātiski, to piemēro tiesas rūpīgi vērtējot katru individuālo gadījumu. Lai pārkāpums kvalificētos par krimināli sodāmu, ir nepieciešams tiesā pierādīt nodomu, pārkāpumā nodarītā kaitējuma būtiskumu un citas kvalificējošas pazīmes. Praksē Latvijā ir vien daži gadījumi, kur par dabas vērtību iznīcību, balstoties uz 115. pantu, ir tikusi piemērota kriminālatbildība, un tā nekad nav tikusi piemērota gadījumos, kur pārkāpums noticis nejauši.  Ņemot vērā, ka Saeima jau 2. lasījumā lēma neatbalstīt iepriekš Juridiskajā komisijā atbalstīto J. Simanovskas un L. Gāteres priekšlikumu,kas izslēgtu šo pantu no likumprojekta pilnībā, aicinām deputātiem virzīt 115.2 pantu šādā redakcijā:  [1:  https://titania.saeima.lv/LIVS14/saeimalivs14.nsf/webSasaiste?OpenView&restricttocategory=1325/Lp14] 

“115.2 pants. Personas atbrīvošana no kriminālatbildības par īpaši aizsargājamo dzīvnieku, biotopu un augu sugu iznīcināšanu un bojāšanu 
Personu atbrīvo no kriminālatbildības par  īpaši aizsargājamo sugu dzīvotnes vai biotopu, īpaši aizsargājamo sugu augu, sēņu, ķērpju, dzīvnieku nonāvēšanu, bojāšanu vai iznīcināšanu, ja persona veikusi normatīvajos aktos atļautu saimniecisko darbību un ja ar tās veikto darbību nav radīts būtisks kaitējums."



Izvērsts skaidrojums
Likumprojekta mērķis ir Latvijas tiesību aktos ieviest Eiropas Parlamenta un Padomes Direktīvu (ES) 2024/1203 (2024. gada 11. aprīlis), kas paredz noteikumus par vides krimināltiesisko aizsardzību un aizstāj Direktīvas 2008/99/EK un 2009/123/EK (turpmāk – Direktīva), ar mērķi samazināt pret dabu un vidi izdarītu noziedzīgu nodarījumu skaitu un to radītās negatīvās sekas. Likumprojekta 115.2 pants, kas tika apstiprināts 2. lasījumā, paredz, ka persona tiek atbrīvota no kriminālatbildības par īpaši aizsargājamo sugu dzīvnieku, augu, sēņu, ķērpju vai īpaši aizsargājamo sugu dzīvotnes vai biotopu nonāvēšanu, bojāšanu vai iznīcināšanu, ja persona veikusi normatīvajos aktos atļautu saimniecisko darbību. 
Lai gan iepriekš Saeimas Juridiskajā komisijā šis pants tika izslēgts, atbalstot J. Simanovskas un L. Gāteres priekšlikumu un balstoties uz Saeimas Juridiskā biroja viedokli, Saeimas sēdē deputāti nobalsoja pretēji, saglabājot šo pantu virzīšanai uz 3. lasījumu.
Otrajā lasījumā atbalstītais Krimināllikuma 115.² pants mūsu ieskatā var būtiski vājināt atbildību par īpaši aizsargājamo sugu un biotopu iznīcināšanu un ar šo normu faktiski var leģitimizēt īpaši aizsargājamo sugu un biotopu iznīcināšanu visur tur, kur atļauta jebkāda veida saimnieciskā darbība, kas ir pretrunā Direktīvas mērķiem. 
Uzsveram, ka likumprojektā sākotnēji ietvertais 115.2. pants ir jauns papildinājums Krimināllikumam, nevis eksistējoša norma, un Direktīvas pārņemšanas procesā šādi faktiski tiek ieviests pašai Direktīvai neatbilstošs regulējums.  Direktīvas 3. pants noteic, ka rīcība ir prettiesiska arī tad, ja tā ir veikta ar kompetentas iestādes izsniegtu atļauju, ja šī atļauja acīmredzami neatbilst attiecīgajām materiālajām juridiskajām prasībām – tātad, ja, izsniedzot atļauju, nav ņemtas vērā dabas aizsardzības prasības.
Likumprojekta anotācijā šīs normas nepieciešamība ir pamatota ar to, ka nav samērīgi paredzēt kriminālatbildību, ja persona neapzināti ir nodarījusi kaitējumu kādai vides vērtībai vai dzīvotnei, veicot, piemēram, mežsaimniecisko darbību, taču jāuzsver, ka Kriminālatbildību par kaitējumu videi piemēro tiesas pēc ļoti rūpīga izvērtējuma, kā arī praksē ir maz šādu ierosinātu krimināllietu. Šobrīd saskaņā ar Krimināllikuma 10. panta ceturto daļu paredzētais nodarījums nav krimināli sodāms, ja persona neparedzēja, tai nevajadzēja un tā nevarēja paredzēt savas darbības vai bezdarbības kaitīgo seku iestāšanos. Tātad Krimināllikumā jau ir ietverta šāda atruna, un personas netiek sauktas pie kriminālatbildības. 
Piemēram, ja saimnieciskās darbības vietā īpaši aizsargājams plēsīgais putns uzbūvējis sev ligzdu, tad konkrētajā vietā ligzdošanas vietas iznīcināšana, veicot saimniecisko darbību, nevar būt atļauta atbilstoši Sugu un biotopu aizsardzības likuma regulējumam, kas aizliedz bojāt vai iznīcināt īpaši aizsargājamas sugas. Šajā gadījumā izsniegtā ciršanas atļauja nedod tiesības saimnieciskās darbības veicējam pārkāpt Sugu un biotopu aizsardzības likumu.  Kriminālatbildības iestāšanos šajā gadījumā vērtētu tiesa, vērtējot pārkāpuma nodomu, kaitējuma būtiskumu sugas aizsardzībai un citus faktorus, taču šādā gadījumā nedrīkst piemērot automātisku atbrīvošanu no kriminālatbildības, jo tas var neatbilst pārkāpuma būtībai.
Kriminālatbildība iestājas tikai, ja ar īpaši aizsargājamo sugu vai īpaši aizsargājamo biotopu iznīcināšanu vai bojāšanu ir radīts būtisks kaitējums, ko jau paredz Krimināllikuma 115. pants. Vienlaikus Sugu un biotopu aizsardzības likums jau šobrīd piejauj atkāpi noteiktos gadījumos ietekmēt – iznīcināt īpaši aizsargājams sugas dzīvotni ar Dabas aizsardzības pārvaldes atļauju.
Atbilstoši publiski pieejamajai informācijai uz doto brīdi Latvijas tiesu judikatūrā ir redzami trīs spriedumi, kur kriminālatbildība ir stājusies spēkā, jo ir pārkāpts Krimināllikuma 115. pants.[footnoteRef:2]  Tikai divi no tiem ir saistīti ar īpaši aizsargājamo  dabas vērtību iznīcināšanu (trešais – ar apdraudēto savvaļas dzīvnieku tirdzniecības noteikumu pārkāpšanu). Vienā gadījumā persona sodīta par baltā stārķa ligzdas mērķtiecīgu iznīcināšanu, otrā gadījumā -  mērķtiecīgu lielā ķīra olu iznīcināšanu, aizpeldot līdz salai, kurā ligzdojuši lielie ķīri, un mērķtiecīgi iznīcinot to olas. No Dabas aizsardzības pārvaldes sniegtās informācijas zināms, ka šobrīd norit tiesas process krimināllietā par lielā ķīra īpatņu apzinātu nogalināšanu, tos nositot. Tādējādi praksē kriminālatbildība par īpaši aizsargājamo biotopu iznīcināšanu vai bojāšanu vispār nav tikusi piemērota, bet tikusi piemērota par īpaši aizsargājamo sugu iznīcināšanu tikai atsevišķos, pamatotos gadījumos. Praksē nav piemēru, kas apliecinātu, ka pie kriminālatbildības tiek sauktas labticīgas personas, kas veic saimniecisko darbību atbilstoši normatīvajos aktos noteiktajām prasībām. Līdz ar to nav saskatāms pamats šādas vispārīgas normas ietveršanai Krimināllikumā.  [2:  Informācija iegūta, meklējot Latvijas tiesu portāla e-pakalpojumu vietnē anonimizēto tiesu nolēmumus pēc 115. panta.] 

Savukārt, atbilstoši Dabas aizsardzības pārvaldes sniegtajai informācijai, lielākajā daļā gadījumu par īpaši aizsargājamo sugu, to dzīvotnes vai īpaši aizsargājamo biotopu bojāšanu vai iznīcināšanu tiek piemērota administratīvā atbildība, jo ar darbību nav radīts būtisks kaitējums:
	Gads
	2023.
	2024.
	2025.
	2026. līdz šim brīdim

	Administratīvā pārkāpuma lietas, skaits
	14
	13
	21
	11



Mūsu mērķis nav kriminalizēt godprātīgu mežsaimnieku, lauksaimnieku, zemes īpašnieku vai uzņēmēju rīcību. Tieši pretēji – Krimināllikumam ir skaidri jānošķir neapzināta rīcība no gadījumiem, kad persona zina vai tai būtu jāzina par dabas aizsardzības prasībām un aizsargājamām vērtībām, tomēr tās neievēro un rezultātā rada būtisku kaitējumu. Augstāk minētais apliecina, ka šo nošķīrumu spēkā esošais regulējums jau nodrošina. Papildu, plaši formulēts izņēmums nav nepieciešams.
Ja likumdevējs nostiprina principu, ka normatīvajos aktos atļautas saimnieciskās darbības veikšana pati par sevi var būt pamats atbrīvošanai no kriminālatbildības arī gadījumā, kad tās rezultātā nodarīts būtisks kaitējums īpaši aizsargājamām dabas vērtībām, nākotnē var rasties iniciatīva līdzīgu pieeju attiecināt arī uz citām vides aizsardzības jomām. Tādējādi vides aizsardzības līmenis kļūtu arvien vairāk atkarīgs no nozaru regulējuma izmaiņām, bet Krimināllikums zaudētu savu funkciju kā galējais aizsardzības mehānisms pret smagākajiem un sabiedriski kaitīgākajiem pārkāpumiem. 
Tādēļ VKP aicina Saeimas deputātus neakceptēt 115.² panta pašreizējo redakciju, bet uz Saeimas 3. lasījumu izvirzīt priekšlikumu izteikt 115.² pantu šādā redakcijā un atbalstīt to:
“115.2 pants. Personas atbrīvošana no kriminālatbildības par īpaši aizsargājamo dzīvnieku, biotopu un augu sugu iznīcināšanu un bojāšanu. 
Personu atbrīvo no kriminālatbildības par  īpaši aizsargājamo sugu dzīvotnes vai biotopu, īpaši aizsargājamo sugu augu, sēņu, ķērpju, dzīvnieku nonāvēšanu, bojāšanu vai iznīcināšanu, ja persona veikusi normatīvajos aktos atļautu saimniecisko darbību un ja ar tās veikto darbību nav radīts būtisks kaitējums."
Šāds lēmums novērstu juridisku neskaidrību, saglabātu efektīvu aizsardzību pret smagiem pārkāpumiem, vienlaikus nepakļaujot kriminālatbildībai personas par neparedzētu un objektīvi nenovēršamu kaitējumu, kā arī nodrošinātu Latvijas regulējuma atbilstību Direktīvas (ES) 2024/1203 mērķim – efektīvi aizsargāt dabu un vidi pret būtisku un prettiesisku kaitējumu.


Valts Vilnītis,
Vides konsultatīvās padomes priekšsēdētāja p.i.

